โรงเรียนเมืองสุราษฎร์ธานี

ประวัติ

โรงเรียนเมืองสุราษฎร์ธานี  ก่อตั้งโดยเมื่อ วันศุกร์ ที่ 17 กุมภาพันธ์ พ.ศ. 2499 ( ขึ้น 7 ค่ำ เดือน 4 ตามปฏิทินจันทรคติ ปีมะแม )   เหตุผลที่จัดตั้ง เมื่อ  พ.ศ. 2499 อำเภอเมืองสุราษฎร์ธานี ได้รับเงิน ก.ศ.ส.จากกระทรวงศึกษาธิการ  จำนวน  40,000  บาท  เพื่อสร้างโรงเรียนมัธยมศึกษา  1  โรง  โดยให้ชื่อว่า  " โรงเรียนเมืองสุราษฎร์ธานี "  เปิดสอนตามหลักสูตรมัธยมศึกษา ( หลักสูตรพิเศษขณะนั้น ) กระทรวงศึกษาธิการต้องการให้โรงเรียนนี้ได้เปิดสอนนักเรียนตั้งแต่ปีการศึกษา  2499  เป็นต้นมา  แต่ผู้บริหารการศึกษาของอำเภอขณะนั้น  ไม่สามารถจัดการปลูกสร้างอาคารเรียนให้ทันการเปิดเรียนในภาคต้น  ของปีการศึกษา  2499 ได้  ทั้งนี้เพราะมีเหตุขัดข้อง  2  ประการ  คือ  ประการแรก  งบประมาณที่ได้รับเป็นเวลากระชั้นมาก  ไม่อาจหาผู้รับเหมาก่อสร้างได้ทัน  ประการที่  2  ซึ่งเป็นปัญหาสำคัญยังตกลงไม่ได้  คือ  ปัญหาเกี่ยวกับสถานที่  ยังไม่อาจตัดสินลงไปได้ว่าจะสร้างที่ใดแน่ เพราะปัญหาที่ดิน แต่อย่างไรก็ตาม จำเป็นจะต้องเปิดสอนให้ได้ตามนโยบายของกระทรวงศึกษาธิการ ทางอำเภอพิจารณาเห็นว่า โรงเรียนวัดบางใบไม้ มีอาคารเรียนกว้างขวางพอที่จะอาศัยสถานที่โรงเรียนนี้เปิดทำการสอนไปพลางก่อน  ในปีแรกมีนักเรียนที่จบชั้น  ป.  4  มาสมัครเข้าเรียน  43  คน  ได้เริ่มสอนตั้งแต่วันที่  17  พฤษภาคม  2499  ทางอำเภอได้ให้นายประจวบ  นิตย์นรา   ครูโรงเรียน              วัดประสิทธาราม  มาทำหน้าที่ครูประจำชั้น  และให้นายวินัย  วิเศษรัตน์  ครูใหญ่โรงเรียนวัดบางใบไม้รักษาการในตำแหน่งครูใหญ่
ต่อมาอำเภอและจังหวัดได้ร่วมกันพิจารณาเลือกสถานที่  ที่จะสร้างโรงเรียน  ซึ่งมีอยู่  3  แห่ง         คือ  1.  ที่วัดแหลมไผ่ ตำบลบางไทร  2.  ที่วัดบางใบไม้  ตำบลบางใบไม้  และ  3.  ที่สาธารณประโยชน์หนองบัว  หมู่ที่  4  ตำบลมะขามเตี้ย    สถานที่  2  แห่งแรกไม่เหมาะสมทั้งทำเลและทั้งมีอุปสรรคหลายประการไม่อาจสร้างได้ จึงตกลงสร้างที่หนองบัว (คือที่ตั้งโรงเรียนขณะนี้) โรงเรียนการช่างสุราษฎร์ธานี  ผู้รับเหมาก่อสร้างได้เริ่มทำการก่อสร้าง  เมื่อวันที่  5  มีนาคม  2500 ตามแบบแปลนโรงฝึกงานของกรมสามัญศึกษา (ระยะนี้ใช้เป็นอาคารเรียนและโรงฝึกงานร่วมกัน เนื่องจากงบประมาณที่ได้รับไม่เพียงพอ  การก่อสร้างตอนนี้จึงไม่สมบูรณ์  คือ  ยังไม่มีประตู  หน้าต่าง  ฝ้าเพดาน
ครั้นเมื่อวันที่  1  สิงหาคม  2500  นายอภัย  จันทวิมล  อธิบดีกรมสามัญศึกษามาตรวจเยี่ยมโรงเรียนนี้  ได้เงินงบประมาณอีก  5,000.00  บาท  เป็นค่า  ก่อสร้างเพิ่มเติม  คือ ได้ติดประตู  หน้าต่าง  เสร็จเรียบร้อย  เมื่อวันที่  1  ธันวาคม  2500
ได้เริ่มเปิดทำการสอนนักเรียนที่อาคารนี้เป็นครั้งแรก  เมื่อวันที่  24  พฤษภาคม  2500  มีนักเรียนชั้นมัธยมศึกษาปีที่  1  มาสมัครเรียน  จำนวน  15  คน    นางนิลุบล  พัฒนมาก    เป็นครูประจำชั้น   และรักษาการในตำแหน่งครูใหญ่ด้วย  ( สำหรับนักเรียนเดิมที่เรียนอยู่ที่โรงเรียนวัดบางใบไม้นั้น  คงให้เรียนต่อไปจนจบชั้นมัธยมศึกษาปีที่  3  ที่โรงเรียนเดิม ) และเมื่อวันที่  1 มิถุนายน  2500  กรมสามัญศึกษาได้แต่งตั้งนายทรง  จีระกุล  มาเป็นครูโรงเรียนนี้อีกคนหนึ่ง  ต่อมาได้มีคำสั่งแต่งตั้งให้เป็นครูใหญ่  เมื่อวันที่  29  กันยายน  2520
พัฒนาการและการเปลี่ยนแปลงที่สำคัญในอดีต
โรงเรียนเมืองสุราษฎร์ธานีเป็นโรงเรียนสหศึกษาสังกัดกองการมัธยมศึกษา  กรมสามัญศึกษา  กระทรวงศึกษาธิการ  เปิดสอนตั้งแต่ชั้นมัธยมศึกษาตอนต้นถึงมัธยมศึกษาตอนปลาย  โรงเรียนเมืองสุราษฎร์ธานีเปิดรับนักเรียนเข้าศึกษาเป็นครั้งแรก  ระดับมัธยมศึกษาปีที่  1  ( ม.1 )    ปี  พ.ศ.  2499  ใช้อักษรย่อ  ส.ฎ. 10  ฝากเรียนที่โรงเรียนวัดบางใบไม้  ต.บางใบไม้  อ.เมืองสุราษฎร์ธานี  จ. สุราษฎร์ธานี  ในปี  พ.ศ. 2500  ย้ายมาที่ตั้งปัจจุบัน  ( หนองบัว )   เลขที่  223  ถ.  ลูกเสือ  อ.  เมือง  จ.  สุราษฎร์ธานี        แล้วถูกเปลี่ยนมารับนักเรียนเข้าศึกษาต่อในระดับชั้นประถมศึกษาตอนปลายตามหลักสูตร  7 : 3 : 2     โรงเรียนได้รับการคัดเลือกให้เป็นโรงเรียนที่สงวนไว้เพื่อการทดลองทางวิชาการประถมศึกษาของ       จังหวัดสุราษฎร์ธานี   ในความรับผิดชอบของหน่วยศึกษานิเทศก์  สำนักงานศึกษาธิการจังหวัดสุราษฎร์ธานี  ด้วยเหตุผลนี้  เมื่อรัฐบาลโอนการศึกษาประชาบาล  (  ป. 1  -  ป. 7 )  ไปสังกัดกรมการปกครอง          กระทรวงมหาดไทย  โรงเรียนเมืองสุราษฎร์ธานียังคงสังกัดกรมสามัญศึกษาเช่นเดิม  
ปี พ.ศ. 2521  รัฐบาลได้ประกาศใช้แผนการศึกษาแห่งชาติฉบับใหม่  กระทรวงศึกษาธิการได้เปลี่ยนหลักสูตร  โดยกำหนดชั้นเรียนระดับประถมศึกษามัธยมศึกษา  เป็น  6 : 3 : 3  และกระทรวงได้ยุบโรงเรียนเมืองสุราษฎร์ธานีจากโรงเรียนประถมศึกษา   และตั้งเป็นโรงเรียนมัธยมศึกษาจนถึงปัจจุบัน 
พ.ศ. 2527  กรมสามัญศึกษาได้แต่งตั้งให้นายณรงค์  กาญจนประทุม  เป็นอาจารย์ใหญ่แทน        นายทรง  จีระกุล  ซึ่งย้ายไปดำรงตำแหน่งผู้อำนวยการโรงเรียนเวียงสระ  ในช่วงนี้โรงเรียนได้วางโครงการปรับปรุงและพัฒนาโรงเรียน ทั้งในด้านอาคาร  สถานที่  ได้รื้อถอนอาคารที่มีสภาพทรุดโทรม  สร้างหอประชุมและอาคารเรียนใหม่ เพื่อขยายห้องเรียนเพิ่มขึ้นและ พ.ศ. 2530 ได้ดำรงตำแหน่งผู้อำนวยการ  โรงเรียนเมืองสุราษฎร์ธานี
วันที่  12  พฤศจิกายน  พ.ศ. 2533  นายกาญจน์  จามพัฒน์  ผู้อำนวยการโรงเรียนเวียงสระ  ได้ย้ายมาดำรงตำแหน่งผู้อำนวยการโรงเรียนแทนนายณรงค์   กาญจนประทุม   ซึ่งย้ายไปดำรงตำแหน่งผู้อำนวยการโรงเรียนเวียงสระ  และพัฒนาโรงเรียนให้ก้าวหน้าต่อไป  จนได้รับการแต่งตั้งให้เป็นผู้อำนวยการ  ระดับ  9  คนแรกของจังหวัดสุราษฎร์ธานี
วันที่  5  พฤศจิกาจน  2535  นายโกวิทย์    นวลขาว  ผู้อำนวยการโรงเรียนกาญจนดิษฐ์  จังหวัดสุราษฎร์ธานี  ได้ย้ายมาดำรงตำแหน่งผู้อำนวยการโรงเรียนแทนนายกาญจน์  จามพัฒน์  ซึ่งเกษียณอายุราชการ  ในช่วงนี้โรงเรียนได้ดำเนินนโยบายพัฒนาและปรับปรุงในทุก ๆ ด้าน   เพื่อให้โรงเรียนได้บรรลุถึงเป้าหมาย  และมุ่งสนองความต้องการของชุมชนและท้องถิ่น  จนเป็นโรงเรียนของชุมชนอย่างแท้จริง    และได้รับรางวัลดีเด่นด้านต่าง ๆ หลายครั้ง
วันที่  24  ธันวาคม  2541  นายไพโรจน์    อินทรศรีสม    ผู้อำนวยการโรงเรียนเดชะปัตตยานุกูล    จังหวัดปัตตานี  ได้ย้ายมาดำรงตำแหน่งผู้อำนวยการโรงเรียนแทนนายโกวิทย์  นวลขาว  ซึ่งย้ายไปดำรงตำแหน่งผู้อำนวยการสามัญศึกษา    จังหวัดสุราษฎร์ธานี    โรงเรียนได้รับการพัฒนาปรับปรุงการดำเนินงานในด้านต่าง ๆ  อย่างรวดเร็วและต่อเนื่อง
วันที่  20  กรกฎาคม  2543  นายนิคม   โพธิ์เพชร    ผู้อำนวยการโรงเรียนบ้านนาสาร   จังหวัดสุราษฎร์ธานี    ได้ย้ายมาดำรงตำแหน่งผู้อำนวยการโรงเรียน แทนนายโกวิทย์   นวลขาว  ผู้อำนวยการสามัญศึกษาจังหวัดสุราษฎร์ธานี  รักษาการในตำแหน่งผู้อำนวยโรงเรียนเมืองสุราษฎร์ธานี  ในช่วงนี้โรงเรียนได้ปรับปรุงพัฒนาการดำเนินงานในด้านต่าง ๆ ควบคู่กันไป    โดยเฉพาะอย่างยิ่งการปกครองดูแลนักเรียน   จนได้รับรางวัลเกียรติยศดีเด่น  จากสำนักงานตำรวจแห่งชาติ  เมื่อวันที่  23  สิงหาคม  2545 
วันที่ 13 มิถุนายน 2561 ทูลกระหม่อมหญิงอุบลรัตนราชกัญญา สิริวัฒนาพรรณวดี เสด็จมายังโรงเรียนเมืองสุราษฎร์ธานี ทรงเปิดชมรมและศูนย์เพื่อนใจ ทูบีนัมเบอร์วัน ซึ่งเน้นกิจกรรมพัฒนาทักษะต่างๆ เพื่อให้นักเรียนได้ค้นพบตนเอง และนำสิ่งที่ตนเองถนัด มาใช้ให้เกิดประโยชน์ในเชิงสร้างสรรค์ เพื่อพัฒนาชุมชนและท้องถิ่นต่อไป โอกาสนี้ ทรงเป็นประธานการแสดงคอนเสิร์ต ทูบีนัมเบอร์วัน ซึ่งเป็นหนึ่งในกิจกรรมที่สร้างค่านิยมในกลุ่มเยาวชน เป็นหนึ่งโดยไม่พึ่งยาเสพติด นับเป็นความภาคภูมิใจของบุคลากรทางการศึกษาตลอดจนนักเรียนทุกคนที่ได้มีโอกาสรับเสด็จ ทูลกระหม่อมหญิงอุบลรัตนราชกัญญา สิริวัฒนาพรรณวดี ในครั้งนั้น
วันที่ 22 มกราคม 2562 พระบาทสมเด็จพระวชิรเกล้าเจ้าอยู่หัว ทรงพระกรุณาโปรดเกล้าฯให้ พลตรีกัลย์สรรค์ จันทรเสน เป็นผู้เชิญสิ่งของพระราชทานและประธานในพิธีมอบสิ่งของพระราชทาน แก่นายธราเทพ บุญหาญ นักเรียนโรงเรียนเมืองสุราษฎร์ธานี ซึ่งกระทำความดี ช่วยชีวิตบุคคลที่หมดสติและหยุดหายใจระหว่างออกกำลังกายด้วยวิธี  CPR เมื่อวันที่ 9 ม.ค. 62 โดยมีนายวิชวุทย์ จินโต ผู้ว่าราชการจังหวัดสุราษฎร์ธานี กล่าวต้อนรับ พร้อมด้วยนายกเหล่ากาชาดจังหวัดสุราษฎร์ธานี และหัวหน้าส่วนราชการฯ ที่เกี่ยวข้องร่วมเป็นเกียรติในพิธีฯ ดังกล่าว
ปัจจุบันโรงเรียนเมืองสุราษฎร์ธานี เป็นหนึ่งในสถานศึกษาชั้นนำในจังหวัดสุราษฎร์ธานีที่ได้ผลิตเยาวชนของชาติที่มีความรู้ความสามารถในการพัฒนาประเทศมากมายและมีการพัฒนาในด้านของอาคารสถานที่ ความสามารถของบุคลากรและนักเรียน อยู่เสมอทำให้ทางโรงเรียนได้รับความไว้วางใจจากผู้ปกครองในการให้ความรู้แก่นักเรียนทุกท่าน

ชมรมศิษย์เก่าโรงเรียนเมืองสุราษฎร์ธานี รุ่น 22 (ใยบัว)

ชมรมศิษย์เก่าโรงเรียนเมืองสุราษฎร์ธานี รุ่น 22 (ใยบัว) เกิดขึ้นจากความร่วมมือของ สมาชิกศิษย์เก่า คณะคุณครู อาจารย์ บุคลากรทางการศึกษาโดยมีวัตถุประสงค์ร่วมกันคือ เป็นการรวมกลุ่มกันเพื่อพบปะพูดคุย ติดต่อ ประสานงานกัน แลกเปลี่ยนความคิดในการพัฒนาโรงเรียน ภายใต้แนวทางของสมาชิกชมรมศิษย์เก่า เพื่อเชื่อมความรัก ความสมัครสมาน สามัคคี และยังเป็นการรวมกลุ่มกัน เพื่อที่จะทำงานจิตอาสาบำเพ็ญประโยชน์ แก่สังคม และ แก่ประเทศชาติ เพื่อธำรงไว้ซึ่งเกียรติยศและศักดิ์ศรีความเป็นศิษย์ที่ดีของโรงเรียนเมืองสุราษฎร์ธานี